बुहुमनि मोनसे गोहो-गोरा सुबुंखान्थि हादर होननानै मिथिजानाय जथाय हादर आमेरिकानि हादरगिरि सायख’नाय बिसायख’थिखौ लानानै बुहुमनि हादरफोरनि गेजेराव सावराय जादों। बे सावरायनायाव जायगा मोनदोंदि आमेरिकानि हादरगिरि बिसायख’थि जोबनायनि उनाव बुहुमनि राजखान्थियाव माबा सोलाय-सोल’ फैगोन नामा ? आमेरिका जथाय हादरनि हादरगिरिनि बिसायख’थिआ बुहुमनि राजखान्थिनि थाखायनो मोनसे गुरुथ’ जानानै फैदों । जों गासैबो आमेरिकानि सुबुंखान्थिनि बाथ्राखौ बुहुमनाङै गोहोगोरा सुबुंखान्थि होननानै साननानै लादोंब्लाबो आमेरिकानि बिसायख’थिया गुबुन हादरबादि नङा। आमेरिकानि बाजिसो गिदिर-फिसा रायजोनि सुबुंफोरा थोंजों हादरनि हादरगिरि सायख’नायाव बाहागो लायोब्लाबो बे बिसायख’थियाव दोलो भाबै मोजां फिथाय दिन्थियो। थामहिनबा रिपाब्लिकान आरो डेम’क्रेटिक दोलोआ बि हादराव गोबां अनजिमा मोननो हायो। बिनि सायावनो हादरगिरि सायख’नाया थारैनो सोनारो। दासिम नुनो मोनदोंदि हादरनि बांसिन रायजोयावनो डेम’क्रेटिक दोलोनि बिजाथि ज’ बिडेननिथिं भटखौ होदों । पेनसिलभेनिया, फ्ल’रिडार बादि सोनाबथिंनि माखासे रायजोफोराल’ गोबां मोगा-मोगि जानो हागौ। बायदि बिसायख’थिनि दाजाब-दानख’ बादिब्ला बिडेना देरहानाया बाराब्लाबो जोबथारनायाव ड’नाल्ड ट्राम्पआ फिन गोहोयाव फैनाया बारा गिदिर बाथ्रा नङा। थांनाय बिसायख’थि समाव जेरैबादि हिलारी क्लिन्टना देरहानाया जेथिंबो रिंसारनायनि समावनो जोबथियाव ट्राम्पनि देरहानाया रोखा जादों । बे खेबावबो उल्थां-फालथां जानाया गिदिर बाथ्रा नङा। आसोल बाथ्राया जाबायदि बे बिसायख’थिआ आमेरिकायाव मोनसे सावरायज्लायनायनि लामा जोनोम जादों। क’रनानि गिख्रंथाव, बिगुर गाब हेंथा सोमावसारनाय आरो रांखान्थि मन्दा जानाय समावनो खुंजानाय बे खेबनि बिसायख’थिया दैदेगिरि लान्थ्रिया रैखा मोनगोन ना मोना जायनि थाखाय सुबुंखान्थि बादि जाबोबाय थानाय बादि लाखिगोन, बेसो नायथाव जागोन। थारैनो बुहुमनां सुबुंफोरनि मेगनाव अमेरिका हादरगिरिनि बिसायख’थिया नायथाव जानानै फैदों। थारैनो आमेरिकानि हादरगिरिया आमेरिकाखौ सालाया। सरासन्स्रा जायगानि खुंगिरिफोरासो सालायो । आमेरिकानि थाथाय खुंगिरिनि जोहै जिउ- जिउखांनाय होबथानायनि समाव गाहाइ फालिथाइ बेलायाव मैखोम फालिबोगासिनो दं । आमेरिकानि गासै खरसाया ब्रैजि जौखोन्दो पौर खुंथाया खरस खालामो। बिनिखायनो सोहोरनि गाहाइ हादरनि मेयरफोरा नांगौबादि गोहो मोनबोगासिनो दं । नाथाय आमेरिकानि बिजिरगिरिफोरा जोबोर गोरा। थारैनो जायगानि बेलायाव बिजिरगिरियानो जोबोर गुर्थ’ थिरांथा लाबोगासिनो दं। बिदिनो फरेइन खान्थिनि बेलायावबो आमेरिकानि हादरगिरि सोलाय-सोल’ खालामनायाव जेबो गोहोम गोग्लैया। नाथाय डेम’क्रेटिक दोलोनि बिजाथिया हादरगिरि जायोब्ला माबाफोरनि सायाव सोलायनाय लाबोनो हागौ। आमेरिकानि हादरगिरि सोर जागोन बे मोनसे बुहुमनि हादरफोरनि मेलेमजिबिफोरनि गिदिर सोंलु । डेम’क्रेटिकनि बिजाथि बिडेना रिपाब्लिकाननि बिजाथि ट्राम्प बादि मुलुगजों सोमोन्दो खालामनो हागोनना ? नाथाय डेम’क्रेटिकनि बिजाथिया हादरगिरि जायोब्ला भारतनि मायन’रिटि थामहिनबा गोग्लैसोनानै थानाय हारिनि सायाव जानाय नासयनाय, सोबख’नायखौ लानानै आमेरिकाया माबा राहा फोरमायगोन होननाया बानबुंथाइ गैया।